## Rješenje Ustavnog suda Republike Hrvatske broj: U-II-3514/2013 od 18. veljače 2014.

### NN 28/2014 (27.2.2014.), Rješenje Ustavnog suda Republike Hrvatske broj: U-II-3514/2013 od 18. veljače 2014.

USTAVNI SUD REPUBLIKE HRVATSKE

486

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin i Miroslav Šeparović, rješavajući o prijedlogu za ocjenu suglasnosti drugog propisa s Ustavom Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) i zakonom, na sjednici održanoj 18. veljače 2014. donio je

RJEŠENJE

I. Odbacuje se prijedlog za pokretanje postupka za ocjenu suglasnosti s Ustavom i zakonom članka 1. stavka 4. Pravilnika o izmjenama i dopunama Pravilnika o dentalnoj zdravstvenoj zaštiti iz obveznog zdravstvenog osiguranja (»Narodne novine« broj 49/13.), kojeg je donijelo Upravno vijeće Hrvatskog zavoda za zdravstveno osiguranje.

II. Ovo rješenje objavit će se u »Narodnim novinama«.

Obrazloženje

1. Na temelju članka 38. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), Dom zdravlja Splitsko-dalmatinske županije (u daljnjem tekstu: podnositelj prijedloga), iz Splita, Kavanjinova 2, kojeg u postupku pred Ustavnim sudom zastupa Dragan Mijoč, odvjetnik u Splitu, Trg hrvatske bratske zajednice 2B/II, podnio je 18. lipnja 2013. Ustavnom sudu prijedlog za ocjenu suglasnosti s Ustavom i zakonom članka 1. stavka 4. Pravilnika o izmjenama i dopunama Pravilnika o dentalnoj zdravstvenoj zaštiti iz obveznog zdravstvenog osiguranja (»Narodne novine« broj 49/13.; u daljnjem tekstu: Pravilnik).

Pravilnik je na temelju članka 15. stavka 4. i članka 19. stavka 3. Zakona o obveznom zdravstvenom osiguranju (»Narodne novine« broj 150/08., 94/09., 153/09., 71/10., 139/10., 49/11., 22/12., 57/12., 90/12. – odluka Ustavnog suda broj: U-I-425/2009 i dr., 123/12. i 144/12.; u daljnjem tekstu: ZOZO/08), donijelo Upravno vijeće Hrvatskog zavoda za zdravstveno osiguranje – na 32. sjednici održanoj 24. travnja 2013.

Ustavni sud nije nadležan za odlučivanje.

2. Na temelju članka 125. alineje 2. Ustava, Ustavni sud Republike Hrvatske nadležan je za odlučivanje o suglasnosti drugih propisa s Ustavom i zakonom.

Članak 125. alineja 2. Ustava glasi:

»Članak 125.

Ustavni sud Republike Hrvatske:

(...)

– odlučuje o suglasnosti drugih propisa s Ustavom i zakonom,

(...)«

3. Stupanjem na snagu Zakona o upravnim sporovima (»Narodne novine« broj 20/10., u daljnjem tekstu: ZUS) 1. siječnja 2012. ocjena zakonitosti općih akata pravne osobe koja ima javnu ovlast i pravne osobe koja obavlja javnu službu u nadležnosti je Visokog upravnog suda Republike Hrvatske.

Članak 3. ZUS-a glasi:

»Članak 3.

(...)

(2) Predmet upravnog spora je i ocjena zakonitosti općeg akta ..., pravne osobe koja ima javnu ovlast i pravne osobe koja obavlja javnu službu (u daljnjem tekstu: opći akt).«

Članak 12. stavak 3. ZUS-a glasi:

»Članak 12.

(...)

(3) Visoki upravni sud odlučuje:

(...)

3. o zakonitosti općih akata,

(...)«

Za određenje općeg akta ZUS prihvaća kao temeljno mjerilo donositelja akta (tzv. normu o nadležnosti).

4. Ustavni sud je u rješenju broj: U-II-5157/2005 i dr. od 5. ožujka 2012. (»Narodne novine« broj 41/12., www.usud.hr) naveo kriterije za određenje »drugog propisa« u smislu članka 125. alineje 2. Ustava poslije stupanja na snagu ZUS-a 1. siječnja 2012. koji glase:

»(...)

3. Uvažavajući zakonsko određenje općih akata iz članka 3. stavka 2. ZUS-a, pod 'drugim propisom', u smislu članka 125. alineje 2. Ustava, razumijeva se eksterni općenormativni i pravno obvezujući akt koji je donijelo tijelo državne vlasti radi uređenja pojedinih pitanja, izvršenja i/ili provedbe zakona, odnosno provedbe drugog propisa više pravne snage, koji uređuje odnose na općenit način i koji djeluje prema svima koji se nađu u pravnoj situaciji da se na njih dotični akt ima primijeniti. Sukladno tome, temeljna materijalna obilježja 'drugog propisa' u smislu članka 125. alineje 2. Ustava jesu njegova apstraktnost i generalnost.

Ustavni sud Republike Hrvatske može odlučiti, na temelju članka 125. alineje 2. Ustava, provesti kontrolu ustavnosti i zakonitosti i općeg akta tijela državne vlasti koji ima samo jedno materijalno obilježje 'drugog propisa' (apstraktnost ili generalnost), ako ocijeni da je to nužno radi zaštite ljudskih prava i temeljnih sloboda zajamčenih Ustavom i drugih najviših vrednota ustavnog poretka Republike Hrvatske utvrđenih u članku 3. Ustava.

'Drugim propisima' u smislu članka 125. alineje 2. Ustava ne smatraju se eksterni i interni opći akti koje donose tijela jedinica lokalne i područne (regionalne) samouprave, druge pravne osobe s javnim ovlastima i pravne osobe koje obavljaju javnu službu u smislu članka 3. stavka 2. ZUS-a. Kontrola njihove zakonitosti u nadležnosti je Visokog upravnog suda Republike Hrvatske.

Ustavnost tih akata osigurava se pred Ustavnim sudom Republike Hrvatske odgovarajućom primjenom članka 37. Ustavnog zakona o Ustavnom sudu Republike Hrvatske ('Narodne novine' broj 99/99., 29/02., 49/02. – pročišćeni tekst). Drugim riječima, ako u postupku utvrdi da zakon na kojemu se temelji opći akt iz članka 3. stavka 2. ZUS-a, odnosno njegova mjerodavna odredba, nije suglasan s Ustavom, Visoki upravni sud Republike Hrvatske bio bi ovlašten zastati s postupkom ocjene zakonitosti dotičnog općeg akta i podnijeti Ustavnom sudu Republike Hrvatske zahtjev za ocjenu suglasnosti tog zakona, odnosno njegove mjerodavne odredbe, s Ustavom. Istovjetno pravilo važi i za druge propise (ako u postupku utvrdi da drugi propis na kojemu se temelji opći akt iz članka 3. stavka 2. ZUS-a, odnosno njegova mjerodavna odredba, nije suglasan sa zakonom i Ustavom, Visoki upravni sud Republike Hrvatske bio bi ovlašten zastati s postupkom ocjene zakonitosti dotičnog općeg akta i podnijeti Ustavnom sudu Republike Hrvatske zahtjev za ocjenu suglasnosti tog drugog propisa, odnosno njegove mjerodavne odredbe, sa zakonom i Ustavom).

Iznimka od pravila da se 'drugim propisima' u smislu članka 125. alineje 2. Ustava ne smatraju eksterni i interni opći akti koje donose tijela jedinica lokalne i područne (regionalne) samouprave jesu statuti jedinica lokalne i područne (regionalne) samouprave. Zbog njihove važnosti za ostvarenje Ustavom zajamčenog prava građana na lokalnu i područnu (regionalnu) samoupravu (članak 4. stavak 1. i glava VI. Ustava), kontrola zakonitosti statuta jedinica lokalne i područne (regionalne) samouprave mora biti izuzeta iz nadležnosti Visokog upravnog suda Republike Hrvatske u smislu članka 3. stavka 2. ZUS-a i neposredno provedena u okviru kontrole ustavnosti i zakonitosti iz članka 125. alineje 2. Ustava.

(...)«

5. Ustavni sud ističe da je prijedlog za ocjenu suglasnosti s Ustavom i zakonom članka 1. stavka 4. Pravilnika podnesen nakon proteka više od godine dana po objavi u »Narodnim novinama« rješenja navedenog u točki 4., kojim je Ustavni sud utvrdio kriterije za određenje »drugog propisa« u smislu članka 125. alineje 2. Ustava i kojim je sve prethodno zaprimljene, a neriješene zahtjeve i prijedloge (za ocjenu suglasnosti s Ustavom i zakonom općih akata) ustupio na rješavanje nadležnom Visokom upravnom sudu Republike Hrvatske.

Ustavni sud smatra da je godina dana dostatno dugo razdoblje za prilagođavanje svih subjekata novoj nadležnosti Visokog upravnog suda Republike Hrvatske i da stoga više nije opravdano od Ustavnog suda Republike Hrvatske pogrešno upućene podneske ustupati Visokom upravnom sudu.

Primjenjujući kriterije utvrđene u navedenom rješenju Ustavni sud je, u konkretnom slučaju, ocijenio da osporeni Pravilnik nije drugi propis u smislu članka 125. alineje 2. Ustava.

6. Članak 32. Ustavnog zakona glasi:

»Članak 32.

Ustavni sud će rješenjem odbaciti ... prijedlog ... ako nije nadležan za odlučivanje ...«

7. Utvrdivši da osporeni Pravilnik nije drugi propis koji bi mogao biti predmetom ocjene suglasnosti s Ustavom i zakonom u smislu članka 125. alineje 2. Ustava, na temelju članka 32. Ustavnog zakona riješeno je kao u točki I. izreke. Odluka o objavi (točka II. izreke) temelji se na članku 29. stavku 1. Ustavnog zakona.

8. Ustavni sud napominje da je ZOZO/08 prestao važiti stupanjem na snagu Zakona o obveznom zdravstvenom osiguranju (»Narodne novine« broj 80/13. i 137/13.), te da je Upravno vijeće Hrvatskog zavoda za zdravstveno osiguranje na 47. sjednici održanoj 27. studenoga 2013. donijelo (novi) Pravilnik o dentalnoj zdravstvenoj zaštiti iz obveznog zdravstvenog osiguranja (»Narodne novine« broj 146/13. i 160/13.), koji je stupio na snagu 10. prosinca 2013.

Broj: U-II-3514/2013

Zagreb, 18. veljače 2014.

USTAVNI SUD REPUBLIKE HRVATSKE

Predsjednica

dr. sc. Jasna Omejec, v.r.

Rješenje, NN 28/2014-486